ONEAM เปิดกอง ONE-SETHD ลงทุนหุ้นปันผลสูง
ONEAM เปิดกอง ONE-SETHD ลงทุนหุ้นปันผลสูง
5 ก.พ. 2562

นายพจน์ หะริณสุต ประธานเจ้าหน้าที่บริหาร บริษัทหลักทรัพย์จัดการกองทุน วรรณ จำกัด หรือ บลจ.วรรณ (ONEAM) เปิดเผยว่า การลงทุนปีนี้ของตลาดหุ้นไทย บริษัทยังคงมุมมองเชิงบวก โดยตั้งเป้าหมายดัชนีของตลาดหุ้นไทยอยู่ที่ระดับ 1,723 จุด จากปัจจัยบวกด้านเศรษฐกิจภายในประเทศที่ยังมีทิศทางที่ดีประกอบกับยังได้รับแรงสนับสนุนจากการบริโภคและการฟื้นตัวภายในประเทศมาช่วยชดเชยการเติบโตที่ชะลอตัวจากภาคการส่งออก ซึ่งได้รับผลกระทบจากสงครามทางการค้าและการชะลอตัวของนักท่องเที่ยวจากประเทศจีน
“ตลาดหุ้นไทยปีนี้ นับว่ายังมีทิศทางที่ดีจากปัจจัยภายในประเทศที่มีความชัดเจนขึ้นต่อเนื่อง อาทิ การเลือกตั้งภายในประเทศซึ่งเป็นส่วนสำคัญที่เพิ่มความเชื่อมั่นให้กับการลงทุนและภาคเศรษฐกิจ การบริโภคภายในประเทศที่ฟื้นตัวได้ดีขึ้นแต่ยังอยู่ในลักษณะของการเติบโตแบบกระจุกตัว ภาคเอกชนที่เริ่มส่งสัญญาณที่ดี และเอื้อผลดีต่อการจ้างงานภาคเอกชน 
อย่างไรก็ดีที่ผ่านมาเศรษฐกิจไทยนับว่าได้รับผลกระทบจากปัจจัยต่างประเทศพอสมควร เช่น สงครามทางการค้าระหว่างสหรัฐฯและจีน ซึ่งกระทบภาคการส่งออกของไทย รวมถึงการลดลงของอัตรานักท่องเที่ยวจากจีน โดยปัจจัยดังกล่าวนับว่ามีผลต่ออัตราการเติบโตของ GDP ในปีนี้ ซึ่งธปท.คาดการณ์อัตราเติบโตของ GDP ชะลอตัวลงอยู่ที่ประมาณ 4% จากปีก่อน 4.2% ซึ่งปัจจัยการเติบโตของเศรษฐกิจไทยที่ชะลอตัวและปัจจัยจากต่างประเทศที่ยังไม่แน่นอนโดยสามารถส่งผลกระทบต่อบรรยากาศการลงทุนในตลาดหุ้นไทยให้มีความผันผวนได้ง่ายขึ้น” นายพจน์กล่าว 
อย่างไรก็ดี หากพิจารณาอัตราผลตอบแทนระหว่างตลาดหุ้นและพันธบัตรรัฐบาลอายุ 10 ปี (Earning Yield Gap) พบว่า หุ้นที่อยู่ในดัชนี SETHD สามารถสร้างกระแสเงินสดจากอัตราเงินปันผลได้สูงในรอบ 3 ปีเฉลี่ยประมาณ 5% ขณะที่ผลตอบแทนของพันธบัตรรัฐบาลอายุ 10 ปี มีอัตราผลตอบแทนเฉลี่ยประมาณ 2.5% บ่งชี้ได้ว่า หุ้นที่มีอัตราการจ่ายเงินปันผลสูงยังน่าสนใจและสามารถชดเชยความผันผวนของราคาหุ้นในปีนี้
โดย บลจ.วรรณ มองเป็นโอกาสของการลงทุนในตลาดหุ้น โดยเฉพาะหุ้นที่มีอัตราการจ่ายเงินปันผลสูง ซึ่งตั้งแต่วันที่ 31 ม.ค.- 15 ก.พ. 2562 บริษัทได้เปิดเสนอขาย กองทุนเปิด วรรณ เซ็ท ไฮ ดิวิเดนด์(ONE-SETHD) เน้นลงทุนในปันผลสูง เพื่อลดการพึ่งพาผลตอบแทนจากราคาหุ้นในภาวะที่ตลาดหุ้นมีความผันผวน โดยกองทุน ONE-SETHD จะพิจารณาเลือกลงทุนในหุ้นที่อยู่ในดัชนี SET High Dividend 30 Total Return Index และเน้นการบริหารกองทุนแบบเชิงรุก(Active Fund)